Delhi Model Vs UP Model: दिल्ली में कम आबादी के बावजूद यूपी से ज्यादा कोरोना मौतें, योगी बोले हमारा प्रबंधन बेहतर
योगी आदित्नाथ ने कहा कि सबसे ज्यादा जनसंख्या वाला राज्य होने के बावजूद उत्तर प्रदेश ने कोरोना मैनेजमेंट में बेहतर परिणाम दिखाए हैं
नई दिल्ली। आम आदमी पार्टी संयोजक अरविंद केजरीवाल की उत्तर प्रदेश विधानसभा चुनाव लड़ने की घोषणा के बाद भारतीय जनता पार्टी और आम आदमी पार्टी के बीच जुबानी जंग छिड़ चुकी है। आम आदमी पार्टी बोल रही है कि दिल्ली का गवर्नेंस मॉडल उत्तर प्रदेश से बहेतर है और भारतीय जनता पार्टी बोल रही है कि दिल्ली में अरविंद केजरीवाल से 2 करोड़ की जनता नहीं संभल रही है और उत्तर प्रदेश की 24 करोड़ जनता को संभालने की बात कर रहे हैं।अब उत्तर प्रदेश के मुख्यमंत्री योगी आदित्यनाथ ने कोरोना को लेकर दिल्ली के प्रबंधन पर सवाल उठाए हैं और कहा है कि उत्तर प्रदेश सरकार ने कोरोना को ज्यादा बेहतर तरीके से मैनेज किया है। योगी आदित्यनाथ ने कहा कि दिल्ली से तुलना की जाए तो उत्तर प्रदेश में 24 करोड़ की आबादी है और कोरोना की वजह से उत्तर प्रदेश में 8 हजार लोगों की जान गई है, दिल्ली में सिर्फ 1.75 करोड़ आबादी है और वहां पर 10000 लोगों की जान चली गई है।योगी आदित्नाथ ने कहा कि सबसे ज्यादा जनसंख्या वाला राज्य होने के बावजूद उत्तर प्रदेश ने कोरोना मैनेजमेंट में बेहतर परिणाम दिखाए हैं, उन्होंने कहा कि 2 महीने पहले उत्तर प्रदेश में कोरोना वायरस के 68000 एक्टिव मामले थे और अब यह घटकर 18000 से भी कम रह गए हैं। उन्होंने कहा कि उत्तर प्रदेश में सबसे ज्यादा कोरोना टेस्ट कराए गए हैं और वहां पर कोरोना की पॉजिटिविटी दर तो कम है ही साथ में मृत्यु दर भी सबसे कम है।गौरतलब है कि दिल्ली के मुख्यमंत्री अरविंद केजरीवाल ने मंगलवार को कहा है कि उनकी पार्टी 2022 में उत्तर प्रदेश का विधानसभा चुनाव लड़ेगी। इसके बाद दिल्ली के उप मुख्यमंत्री मनीष सिसोदिया ने यूपी के मंत्रियों को दिल्ली के शिक्षा मॉडल पर बहस की चुनौती दे डाली थी। अब उत्तर प्रदेश के मुख्यमंत्री योगी आदित्यनाथ ने कोरोना मैनेजमेंट में उत्तर प्रदेश को दिल्ली से बेहतर बताया है।